
EHDOTUKSET
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
[bookmark: restart]1.	toteaa, että tilintarkastustuomioistuin tarkasti menoaloja, jotka käsittivät useita muuttoliikkeeseen ja rajaturvallisuuteen (otsake 4) sekä turvallisuuteen ja puolustukseen (otsake 5) liittyviä politiikkatoimia; 
2.	toteaa, että tarkastettujen muuttoliikkeeseen ja rajaturvallisuuteen sekä turvallisuus- ja puolustuspolitiikkaan liittyvien menoalojen osalta tilintarkastustuomioistuin tarkasti 23 tapahtuman otoksen monivuotisen rahoituskehyksen otsakkeissa 4 ja 5; panee merkille tilintarkastustuomioistuimen selityksen, jonka mukaan tarkastuksen laajuuden ei ollut tarkoitus olla edustava näiden otsakkeiden osalta, mutta se vaikutti kuitenkin niitä koskevaan tarkastuslausumaan; toistaa esittämänsä kehotuksen suorittaa tarkastus siten, että on mahdollista laskea arvioitu virhetaso;
3.	panee huolestuneena merkille, että tilintarkastustuomioistuimen tutkimista 23 tapahtumasta yhteentoista sisältyi kvantitatiivisesti ilmaistavissa olevia virheitä, joilla oli taloudellinen vaikutus unionin talousarviosta maksettuihin määriin; korostaa, että tällaiset tapaukset voivat aiheuttaa mainehaittaa; 
4.	panee merkille, että jäsenvaltiot tehostivat vuonna 2022 kansallisten ohjelmiensa täytäntöönpanoa; on huolissaan siitä, että huomattavia määriä on edelleen maksamatta sekä turvapaikka-, maahanmuutto- ja kotouttamisrahastosta (AMIF) (26 prosenttia) että sisäisen turvallisuuden rahastosta (ISF) (33 prosenttia), ja toteaa, että vuosien 2014–2020 rahoitus on käytettävä kesäkuuhun 2024 mennessä;  kehottaa komissiota tehostamaan toimiaan jäsenvaltioiden auttamiseksi niiden kansallisten ohjelmien tehokkaassa täytäntöönpanossa;
5.	panee merkille, että komissio ei käyttänyt kaikkia sille perussopimusten valvojana kuuluvia oikeuksiaan varmistaakseen, että Romania ja Bulgaria hyväksytään Schengen-alueeseen, vaikka molemmat maat ovat vuodesta 2011 lähtien täyttäneet kaikki Schengen-alueen täysjäsenyyden edellytykset;
6.	pitää valitettavana komission käytäntöä, jossa parlamentille annetaan usein vain hyvin vähän tietoa EU:n lainsäädännön täytäntöönpanosta; kehottaa komissiota julkistamaan tällaisia tilastotietoja ennakoivammin, jotta voidaan osoittaa, että toimintapolitiikat ovat välttämättömiä ja oikeasuhteisia niiden tavoitteen saavuttamiseksi;
7.	panee merkille muuttoliike- ja sisäasioiden pääosaston Venäjän hyökkäyksen jälkeen toteuttamat ripeät toimet, etenkin tilapäistä suojelua koskevan direktiivin ensimmäistä käyttöönottoa koskevan päätöksen oikea-aikaisen laatimisen; 
8.	panee merkille, että ulkorajoilla laittomasti tulleiden henkilöiden määrä kasvoi edelleen edellisvuoteen verrattuna; panee merkille muuttoliike- ja sisäasioiden pääosaston toimet, joilla yhtäältä luodaan kumppanuuksia ihmiskauppaverkostojen torjumiseksi, jotta voidaan tukea jäsenvaltioita sisäisten siirtojen ja muiden siirtomekanismien toteuttamisessa sekä nopeiden ja tehokkaiden turvapaikka- ja palauttamismenettelyjen parantamisessa, kuten toimet, jotka liittyvät EU:n viisumipolitiikkaan ja kahdenväliseen yhteistyöhön, ja toisaalta toimet, joilla edistetään laillisesti oleskelevien muiden kuin EU:n kansalaisten kotouttamista; kehottaa komissiota jatkamaan työtä tehokkaamman palauttamisstrategian laatimiseksi noudattaen täysin perusoikeuskirjaa ja EU:hun saapuvien henkilöiden ihmisoikeuksia; kehottaa lisäksi komissiota laajentamaan edelleen muuttoliike- ja turvapaikka-asioita koskevaa ulkoista yhteistyötään ottaen asianmukaisesti huomioon SEUT-sopimuksen 218 artiklan sekä edistämään AMIF-rahaston tuella laillisesti oleskelevien muiden kuin EU:n kansalaisten kotouttamispolitiikkaa;
9.	kehottaa komissiota lisäämään sisäasioiden rahastojen ja NDICI-välineestä saatavan rahoituksen ohjelmasuunnittelun ja täytäntöönpanon avoimuutta ja sitä koskevaa vastuuvelvollisuutta kolmansissa maissa, kuten Tunisiassa ja Libyassa; kehottaa komissiota tuottamaan julkisesti saatavilla olevan yleiskatsauksen kaikkiin muuttoliikkeeseen liittyviin menoihin kolmansissa maissa ja kehottaa arvioimaan etukäteen muuttoliikkeeseen liittyvien menojen ihmisoikeusvaikutuksia kolmansissa maissa ja jakamaan nämä arvioinnit parlamentin kanssa, kun säännöt sitä edellyttävät;
10.	panee merkille, että oikeus- ja kuluttaja-asioiden pääosasto tukee jatkuvasti oikeusvaltioperiaatteen ylläpitämistä unionissa koskevaa komission toimintaa, ja panee etenkin merkille jokavuotisen oikeusalan tulostaulun ja kolmannen vuotuisen oikeusvaltiokertomuksen, johon sisältyi ensimmäistä kertaa suosituksia jäsenvaltioille; kannustaa komissiota seuraamaan tiiviisti asianomaisille jäsenvaltioille annettujen suositusten tehokasta seurantaa ja ryhtymään toimiin, jos kansallisella tasolla ei toteuteta riittäviä toimenpiteitä olemassa olevien huolenaiheiden käsittelemiseksi;
11.	panee huolestuneena merkille Euroopan oikeusasiamiehen erityiskertomuksen, joka koskee aikaa, jonka komissio käyttää asiakirjoihin tutustumista koskevien pyyntöjen käsittelyyn, ja jossa todettiin, että 85 prosentissa tapauksista komissio ei käsitellyt uudistettuja pyyntöjä lakisääteisessä määräajassa; kehottaa komissiota käsittelemään tätä asiaa kiireellisesti ja noudattamaan asiakirjojen saamisesta yleisön tutustuttavaksi annettua asetusta (EY) N:o 1049/2001, sillä tämä on keskeinen edellytys avoimuudelle ja yleisön luottamukselle komissiota kohtaan; muistuttaa, että oikeusasiamies kehotti vuonna 2022 komissiota käsittelemään EU:n elpymisvaroihin liittyviä asiakirjapyyntöjä johdonmukaisemmin ja perustelemaan paremmin, jos se päättää olla antamatta pyydettyjä tietoja[footnoteRef:1], ja muistuttaa, että oikeusasiamies käynnisti tutkimuksen, joka koski komission kieltäytymistä antamasta yleisön tutustuttavaksi asiakirjoja, jotka liittyvät sen ehdotukseen asetukseksi eurooppalaisesta terveysdata-avaruudesta[footnoteRef:2]; [1:  https://www.ombudsman.europa.eu/en/news-document/en/163567]  [2:  https://www.ombudsman.europa.eu/fi/case/fi/62762] 

[bookmark: _GoBack]12.	pitää erittäin valitettavana, että komissio ei ole toteuttanut täytäntöönpanotoimenpiteitä ja lainsäädännöllisiä jatkotoimia parlamentin suosituksen johdosta, mukaan lukien 15. kesäkuuta 2023 neuvostolle ja komissiolle annettu suositus epäilyjä unionin oikeuden rikkomisesta ja unionin oikeutta sovellettaessa tapahtuneesta hallinnollisesta epäkohdasta Pegasus-ohjelman ja vastaavien vakoiluohjelmien käytön yhteydessä koskevan tutkinnan johdosta; kehottaa komissiota kunnioittamaan unionin toimielinten välisen vilpittömän yhteistyön periaatetta ja noudattamaan puitesopimuksessa ja paremmasta lainsäädännöstä tehdyssä toimielinten sopimuksessa vahvistettuja velvoitteita;
13.	on erittäin huolissaan komission korkean tason virkamiesten eturistiriitoja koskevista paljastuksista ja viestipalvelu X:n käytöstä lasten seksuaalista hyväksikäyttöä koskevaan sääntelyyn liittyvässä mainoskampanjassa; kehottaa komissiota julkistamaan kaikki parlamentin pyytämät asiakirjat ja noudattamaan asiassa täyttä avoimuutta.

